Säteilytutkimuksen oikeutusarviointi

Säteilytutkimuksen oikeutusarviointi on kaksiosainen siten, että tutkimuksen tarpeellisuuden/ oikeutuksen ensivaiheessa arvioi *lähettävä lääkäri*. Toinen arviointi tapahtuu kuvantamisyksikössä ennen tutkimuksen aloittamista ja arvioijana on *tutkimuksen suorittava henkilö*.

Kuvantamisen alueella oikeutusarviointi toteutetaan seuraavasti

Röntgenhoitaja tekee seuraavien tutkimusten oikeutusarvioinnin edellyttäen, että hän tietää oikean kuvausprotokollan:

* Natiiviröntgentutkimus
* Akuutin aivotapahtuman natiivi-TT (vuoto, infarkti, trauma), perfuusio-TT ja kaula-aivovaltimoiden TT-angiografia
* Vamman tai luutumisen seurannan vuoksi tehtävä raajojen TT-tutkimus
* Keuhkoembolia-TT, kun kysytään vain ja ainoastaan keuhkoemboliaa
* Virtsateiden lowdose natiivi-TT, kun kysytään vain ja ainoastaan virtsatiekiveä.

Mikäli röntgenhoitaja epäilee em. tutkimusten oikeutusta, hän ensisijaisesti konsultoi röntgenlääkäriä. Mikäli puutteelliset lähetetiedot ovat epäilyn syynä, röntgenhoitaja ottaa yhteyttä lähettävään lääkäriin ja/tai palauttaa lähetteen tietojen täydentämiseksi.

Röntgenlääkäri tekee muiden erikoistutkimusten (TT, läpivalaisu, angiogr.) ja hoitotoimenpiteiden oikeutusarvioinnin. Isotooppilääkäri tekee isotooppitutkimusten ja -hoitotoimenpiteiden oikeutusarvioinnin.

Mikäli röntgen- tai isotooppilääkäri epäilee em. tutkimuksen oikeutusta (säteilytutkimus ei anna haluttua tietoa tai säteilyn käytön kannalta on olemassa turvallisempi vaihtoehto), hän ottaa yhteyttä lähettävään lääkäriin ja/tai informoi vaihtoehtoisesta tutkimuksesta tai antaa lausunnon tutkimuksen perumisesta.

Hoitaja kirjaa oikeutusarvioinnin perusteella perutun tutkimuksen neaRis-järjestelmään   
(ZXF99 - Tutkimus peruttu oikeutusarviointiin perustuen). Lausunnon antaa se röntgen- tai isotooppilääkäri, joka tutkimuksen/hoitotoimenpiteen perumisen on päättänyt. Hoitaja kirjaa kyseisen lääkärin nimen neaRis:n ”kommentti”-kenttään, minkä perusteella lääkäri löytää tutkimuksen sanelulistalta.

Lausunnon sisältö:

* ”tutkimus on peruttu oikeutusarviointiin perustuen”
  + perustelu, miksi tutkimus ei ole oikeutettu
  + tarvittaessa lisäohjeet (esim. jatkotutkimusten suhteen)

Mikäli röntgenhoitaja peruu itsenäisesti tutkimuksen oikeutusarvioinnin perusteella, hän laittaa tutkimuksen saneltavaksi ilman ”korvamerkkausta” ja se on kaikkien röntgenlääkäreiden saneltavana.

Potilalle kerrotaan tutkimuksen tekemättä jättämisen perusteet.